Babelscape/SREDFM huggingface dataset:
Κυβέρνηση Τζαννή Τζαννετάκη 1989

Η Κυβέρνηση Τζαννή Τζαννετάκη 1989 (Ιούλιος - Οκτώβριος 1989) - κυβέρνηση συνεργασίας Ν.Δ. - ΣΥΝ ανέλαβε τη διακυβέρνηση της χώρας μετά την αδυναμία των εκλογών του Ιουνίου να δώσουν μονοκομματική κυβέρνηση.

Οι βουλευτικές εκλογές της 18ης Ιουνίου 1989 που έγιναν με τον Ν.1847/1989, (που έμεινε γνωστός ως «νόμος Κουτσόγιωργα») έδωσαν μη επαρκή πλειοψηφία 145 βουλευτικών εδρών στη Νέα Δημοκρατία, με αποτέλεσμα κανένα κόμμα να μην συγκεντρώσει αυτοδυναμία. Ο Πρόεδρος της Δημοκρατίας, τότε, ξεκίνησε σύμφωνα με το Σύνταγμα, τις διερευνητικές εντολές για τον σχηματισμό κυβέρνησης. Ύστερα από έντονες διαβουλεύσεις, και προκειμένου, όπως τουλάχιστον ειπώθηκε δημόσια, να μην παραγραφούν τα αδικήματα του Ανδρέα Παπανδρέου και να σταλούν στη Δικαιοσύνη όλοι οι εμπλεκόμενοι στο σκάνδαλο Κοσκωτά, οι ηγέτες της Νέας Δημοκρατίας, Κωνσταντίνος Μητσοτάκης, και του Συνασπισμού, Χαρίλαος Φλωράκης και Λεωνίδας Κύρκος, αποφάσισαν την στήριξη "«Κυβέρνησης ειδικού σκοπού»", όπως την ονόμασαν, με Πρωθυπουργό τον αποδεκτό από όλες τις πλευρές, βουλευτή της Ν.Δ., Τζαννή Τζαννετάκη.
Πράγματι, μετά το πέρας των προγραμματικών δηλώσεων, η κυβέρνηση στις 9 Ιουλίου 1989 παίρνει ψήφο εμπιστοσύνης από την Βουλή με 174 ψήφους υπέρ και 125 κατά. Υπέρ της κυβέρνησης ψήφισαν οι 145 βουλευτές της Ν.Δ., 27 του ΣΥΝ (εξαιρουμένου του Κώστα Κάππου του ΚΚΕ), ο βουλευτής της ΔΗ.ΑΝΑ., Κωστής Στεφανόπουλος, και ο μουσουλμάνος βουλευτής του κόμματος Εμπιστοσύνη Αχμέτ Σαδίκ.

Τον Αύγουστο του 1989 η κυβέρνηση Τζαννετάκη θέλοντας να ενισχύσει επικοινωνιακά την συγκυβέρνηση Δεξιάς και Αριστεράς, αποφασίζει με αφορμή τη συμπλήρωση 40 χρόνων από το τέλος του Εμφυλίου πολέμου, να κάψει, στις 29 Αυγούστου, στις υψικάμινους της Χαλυβουργικής στον Ασπρόπυργο, 17.500.000 αστυνομικούς «φακέλους πολιτικών φρονημάτων» αριστερών πολιτών. Ωστόσο, πολλοί διαμαρτυρήθηκαν για την καταστροφή πολύτιμου αρχειακού υλικού, ενώ αναπτύχτηκαν και σκέψεις για πιθανή καταστροφή ενοχοποιητικών στοιχείων.

Στις 21 Σεπτεμβρίου 1989 η Βουλή παρέπεμψε τον Ανδρέα Παπανδρέου στο Ειδικό Δικαστήριο για ηθική αυτουργία κατ΄ εξακολούθηση στο σκάνδαλο των τηλεφωνικών υποκλοπών (ή «σκάνδαλο Τόμπρα»), ενώ στις 27 Σεπτεμβρίου παραπέμφθηκε και για το σκάνδαλο Κοσκωτά (κατηγορούμενος για το αδίκημα της ηθικής αυτουργίας σε απιστία και το αδίκημα της παθητικής δωροδοκίας) μαζί με τους υπουργούς του, Αγαμέμνονα Κουτσόγιωργα, Γεώργιο Πέτσο, Παναγιώτη Ρουμελιώτη και Δημήτρη Τσοβόλα.
Ολοκληρώνοντας το έργο της, η κυβέρνηση παραιτήθηκε προκειμένου να διοριστεί Υπηρεσιακή, με σκοπό την διενέργεια εκλογών.
Άγκλοβαλ

Στον Αρθουριανό κύκλο, ο Σερ Άγκλοβαλ (αγγλ. "Sir Aglovale de Galis") είναι ένας από τους Ιππότες της Στρογγυλής Τραπέζης κι ο μεγαλύτερος γιος του βασιλιά Πέλλινορ, αδερφός του Πέρσιβαλ και του Λάμορακ. 

Κατά τον Κύκλο της Βουλγάτας, ο Άγκλοβαλ πεθαίνει στα χέρια του Γκάγουιν κατά την αναζήτηση του Αγίου Δισκοπότηρου. Αντιθέτως, στο έργο του Τόμας Μάλορι "Le Morte d'Arthur", είναι ανάμεσα στους Ιππότες φρουρούς κατά την καταδίκη της Γκουίνεβιρ στην πυρά και σκοτώνεται κατά τη συμπλοκή μεταξύ των φρουρών και των ανδρών του Λάνσελοτ, που οργάνωσε τη διάσωση της βασίλισσας.
Λεόντεγκρανς

Στον Αρθουριανό κύκλο, ο Βασιλιάς Λεόντεγκρανς (αγγλ. "King Leodegrance") είναι ο πατέρας της Γκουίνιβερ και άρχοντας του Κάμελιαρντ, ενός βασιλείου στη νότια Αγγλία.

Κατά κάποιους μύθους, είναι ο κάτοχος της Στρογγυλής Τραπέζης, την οποία και παραδίδει στο Αρθούρο ως μέρος της προίκας της Γκουίνιβερ, μαζί με εκατό ιππότες.
Γκρίφλετ

Στον Αρθουριανό κύκλο, ο Σερ Γκρίφλετ αγγλ. "Sir Griflet") είναι ένας από τους Ιππότες της Στρογγυλής Τραπέζης, ξάδερφος του Λούκαν και του Μπέντβιρ. 

Κατά τον Τόμας Μάλορι στο έργο του "Le Μorte d' Arthur", ο Γκρίφλετ ήταν ένας από τους Ιππότες που σκοτώθηκαν κατά τη συμπλοκή των ανδρών του Λάνσελοτ με τους φρουρούς στην καταδίκη στην πυρά της Γκουίνιβερ. 

Σε κάποιες πηγές, αντί του Μπέντβιρ, εμφανίζεται ο Γκρίφλετ ως ο τελευταίος που είδε ζωντανό το Βασιλιά Αρθούρο στη Μάχη του Κάμλαν και πέταξε το Εξκάλιμπερ στη Λίμνη.
Άγκραβαϊν

Στον Αρθουριανό κύκλο, ο Σερ Άγκραβαϊν (αγγλ. "Sir Agravaine, Agravain") είναι ένας από τους Ιππότες της Στρογγυλής Τραπέζης, γιος του βασιλιά Λοτ και της Μοργκάουζ του Όρκνεϊ, αδερφός του Γκάγουιν, του Γκάχερις, του Γκάρεθ και του Μόρντρεντ (όταν ο τελευταίος δεν παρουσιάζεται ως γιος της Μοργκάνα λε Φέι). 

Περιγράφεται ως όμορφος στην όψη και ικανός μαχητής, αν και έχει τη φήμη του μοχθηρού. Κατά μια εκδοχή, αυτός κι όχι ο αδερφός του, Γκάχερις, ανακαλύπτει τη μητέρα του, Μοργκάουζ, μαζί με τον εραστή της, Λάμορακ, και τη σκοτώνει. Επίσης, σε ορισμένες πηγές είναι αυτός που αποκαλύπτει την παράνομη σχέση της βασίλισσας Γκουίνεβιρ και του Λάνσελοτ και σκοτώνεται από τους άνδρες του Λάνσελοτ μαζί με τα αδέρφια του, Γκάχερις και Γκάρεθ, κατά τη διάσωση της Γκουίνεβιρ από την πυρά.
Μπορς

Μπορς με [[κρέμα]].
Το Μπορς ("Borscht", "borsch" ή "borshch") είναι ουκρανική σούπα λαχανικών, στην οποία περιλαμβάνονται συνήθως παντζάρια, τα οποία και της προσδίδουν έντονα κόκκινο χρώμα. Σε άλλες ποικιλίες της συνταγής, τα παντζάρια αντικαθίστανται από τοματοπολτό που της προσδίδουν πορτοκαλόχρωμη απόχρωση ή ξινολάπαθο ("Rumex acetosa," щавель) (πράσινο μπορς).
Σερ Μπορς

Στον Αρθουριανό κύκλο, ο Σερ Μπορς (γαλλ. "Bohort") ήταν γιος του Βασιλιά Μπορς της Γαλατίας κι αδερφός του Λάιονελ. Ο Βασιλιάς Μπορς ο Πρεσβύτερος ήταν αδερφός του βασιλιά Μπαν, κι έτσι θείος του Λάνσελοτ.

Μετά το θάνατο του πατέρα τους, τα δυο αδέρφια Μπορς και Λάιονελ στάλθηκαν για εκπαίδευση στον ξάδερφό τους, Λάνσελοτ, κι αργότερα τον συνόδευσαν στην αυλή του Βασιλιά Αρθούρου, όπου έγιναν Ιππότες της Στρογγυλής Τραπέζης.

Κατά την αναζήτηση για το Άγιο Δισκοπότηρο, ο Λάιονελ δέχτηκε επίθεση και κινδύνευσε να πεθάνει, αλλά ο Μπορς δεν κατάφερε να τον βοηθήσει, καθώς την ίδια στιγμή έπρεπε να σώσει από βιασμό μια νεαρή κοπέλα. Αργότερα, ο Λάιονελ απειλεί να σκοτώσει τον αδερφό του, αλλά ο Μπορς αρνείται να σηκώσει όπλο ενάντια στον αδερφό του και σώζεται από θεϊκή παρέμβαση. Έτσι, σε αντίθεση με τον Μπορς, ο Λάιονελ αποδεικνύεται ανάξιος για το Δισκοπότηρο.

Μαζί με τον Γκάλαχαντ, συνοδεύουν τον Πέρσιβαλ στην ολοκλήρωση της αποστολής τους και βρίσκουν το Άγιο Δισκοπότηρο. 

Ο Μπορς πηγαίνει στην εξορία με το Λάνσελοτ μετά την αποκάλυψη της παράνομης σχέσης του με την Γκουίνιβερ. Επιστρέφουν στη Βρετανία για να καταστείλουν τα εναπομείναντα στρατεύματα του Μόρντρεντ. Ο Λάιονελ σκοτώνεται από το γιο του Μόρντρεντ, Μέλεχαν, κι ο Μπορς εκδικείται το θάνατό του. Τελικά, αναχωρεί μαζί με άλλους Ιππότες σε Σταυροφορία στους Αγίους Τόπους, όπου και σκοτώθηκε.
Λάιονελ

Στον Αρθουριανό κύκλο, ο Σερ Λάιονελ (αγγλ. "Sir Lionel") ήταν γιος του Βασιλιά Μπορς της Γαλατίας κι αδερφός του Μπορς του Νεότερου. Μετά το θάνατο του πατέρα τους, τα δυο αδέρφια στάλθηκαν για εκπαίδευση στον ξάδερφό τους, Λάνσελοτ. 

Ο Λάιονελ κι ο Μπορς συνόδευσαν το Λάνσελοτ στην αυλή του Βασιλιά Αρθούρου, όπου έγιναν Ιππότες της Στρογγυλής Τραπέζης. 

Κατά την αναζήτηση για το Άγιο Δισκοπότηρο, ο Λάιονελ δέχτηκε επίθεση και κινδύνευσε να πεθάνει, αλλά ο Μπορς δεν μπόρεσε να τον βοηθήσει, καθώς την ίδια στιγμή έπρεπε να σώσει από βιασμό μια νεαρή κοπέλα. Αργότερα, θυμωμένος ο Λάιονελ απειλεί να σκοτώσει τον αδερφό του κι έτσι αποδεικνύεται ανάξιος για το Δισκοπότηρο, σε αντίθεση με τον Μπορς, που αρνείται να σηκώσει όπλο ενάντια στον αδερφό του. 

Ο Λάιονελ συνοδεύει στην εξορία το Λάνσελοτ μετά την αποκάλυψη της παράνομης σχέσης του με την Γκουίνιβερ και συμμετέχει στις μάχες ενάντια στις δυνάμεις του Αρθούρου. Επιστρέφουν στη Βρετανία για να καταστείλουν τα εναπομείναντα στρατεύματα του Μόρντρεντ μετά τη Μάχη του Κάμλαν, όπου ο Λάιονελ σκοτώνεται από το γιο του Μόρντρεντ, Μέλεχαν, κι ο Μπορς εκδικείται το θάνατό του.
Μάλαγκαντ

Στον Αρθουριανό κύκλο, ο Σερ Μάλαγκαντ (αγγλ. "Sir Meleagant, Maleagant, Malagant") ήταν αρχικά ένας από τους Ιππότες της Στρογγυλής Τραπέζης, γιος του Βασιλιά Bagdemagus. 

Ο Μάλαγκαντ ήταν κρυφά ερωτευμένος με τη Βασίλισσα Γκουίνιβερ. Τα αισθήματά του αποκαλύφθηκαν κάπως, όταν αναμείχθηκε σε διαμάχη με το Λάμορακ για τη σύγκριση σε ομορφιά μεταξύ της Γκουίνιβερ και της Μοργκάουζ του Όρκνεϊ.

Ο Μάλαγκαντ αποφάσισε να αποκτήσει αυτό που ήθελε με δραστικά και βίαια μέσα. Έστησε ενέδρα στη βασίλισσα και τη συνοδεία της σε έναν από τους περιπάτους της, την απήγαγε και τη μετέφερε στο βασίλειό του. Τα νέα έφτασαν στον αγαπημένο της, Λάνσελοτ, ο οποίος αποφάσισε να τη σώσει. Έφτασε στο κάστρο και απέτρεψε βιαιοπραγία του Μάλαγκαντ απέναντί της. Ο Λάνσελοτ προκάλεσε σε μονομαχία τον Μάλαγκαντ, αλλά εκείνος του έστησε παγίδα και τον φυλάκισε σε ένα υπόγειο κελί. Ο Λάνσελοτ κατάφερε να ελευθερωθεί και στη μονομαχία που ακολούθησε, σκότωσε τελικά το Μάλαγκαντ.

Η ιστορία του Μάλαγκαντ φαίνεται να έχει προγενέστερες ρίζες σε ουαλικές ιστορίες σχετικά με τον Αρθούρο, όπου εμφανίζεται με το συγγενές ετυμολογικά όνομα Melwas.
Έντι Φενέκ Αντάμι

Ο Έντι Φενέκ Αντάμι (Edward Fenech Adami, "στα μαλτέζικα": Dwardu Fenech Adami, 1934-) είναι Μαλτέζος πολιτικός, πρώην πρωθυπουργός και πρώην πρόεδρος της χώρας. Υπηρέτησε στο ύπατο αξίωμα του κράτους από το 2004 ως το 2009.Είναι παντρεμένος με τη Mary Sciberras και έχουν 5 παιδιά.
Χίος

Η Χίος είναι νησί του Κεντρικού Αιγαίου και το πέμπτο μεγαλύτερο της Ελλάδας με έκταση 842 τετρ.χιλιόμετρα και μήκος ακτών 213 χιλιόμετρα. Διοικητικά αποτελεί την Περιφερειακή Ενότητα Χίου που ανήκει στην Περιφέρεια Βορείου Αιγαίου μαζί με τα Ψαρά και τα Αντίψαρα (δυτικά) και τις Οινούσσες (ανατολικά).

Ο πληθυσμός ανέρχεται σε 51.320 κατοίκους (απογραφή 2011) που ζει στην πόλη της Χίου, πρωτεύουσα και κύριο λιμάνι του νησιού, καθώς και στα 64 χωριά του νησιού. Ακόμα η Χίος έχει μεγάλη απόδημη κοινότητα σε Λονδίνο και Νέα Υόρκη. Η μικρότερη απόσταση του νησιού από τις απέναντι ακτές της Μικράς Ασίας, είναι 3,5 ναυτικά μίλια από το ακρωτήριο Πούντα ως τη χερσόνησο της Ερυθραίας, στο ύψος του Τσεσμέ. 

Τα κύρια προϊόντα που εξάγει είναι η ονομαστή χιώτικη μαστίχα, το λάδι, τα σύκα και το κρασί, ενώ έχει διεθνή φήμη για το μέγεθος και την ποιότητα της ναυτιλίας της. Η πρωτεύουσα του νησιού, η πόλη Χίος, είναι γνωστή στου ντόπιους ως Χώρα. Ακόμη, ξεχωρίζουν αρκετοί οικισμοί που είναι γνωστοί για τα αρχιτεκτονικά τους χαρακτηριστικά.
Δίστομο

Το Δίστομο είναι ημιορεινή Κωμόπολη της επαρχίας Λιβαδειάς του νομού Βοιωτίας. Από το 2010, είναι έδρα του δήμου Διστόμου-Αράχοβας-Αντίκυρας. Η ομώνυμη δημοτική ενότητα αποτελείται από τους οικισμούς Διστόμου, Παραλίας Διστόμου και Αγίου Νικολάου. Ο πληθυσμός του οικισμού, σύμφωνα με την απογραφή του , είναι 1.589 κάτοικοι και 1.578 ο οικισμός της Παραλίας Διστόμου. Βρίσκεται στο βορειοδυτικό τμήμα του νομού Βοιωτίας, χτισμένο σε μία μικρή πεδιάδα που εκτείνεται ανάμεσα στα όρη Κίρφη, Παρνασσός και Ελικώνας. Απέχει 160 χιλιόμετρα από την Αθήνα, 25 χιλιόμετρα από τη Λιβαδειά, 13 χιλιόμετρα από την Αράχωβα και 15, περίπου, χιλιόμετρα από τη Δεσφίνα.
Αντίκυρα

thumb|right|Αντίκυρα Βοιωτίας
Η Αντίκυρα, είναι παραθαλάσσιο χωριό του Νομού Βοιωτίας και αποτελεί δημοτική ενότητα του Καλλικρατικού δήμου Διστόμου-Αράχωβας-Αντίκυρας με τρεις οικισμούς , τον οικισμό της Αντίκυρας, τον οικισμό του Αγίου Ισιδώρου και τον οικισμό της Αγίας Σωτήρας.

Ο οικισμός της Αντίκυρας απέχει 11 χιλιόμετρα από το Δίστομο, 3 χιλιόμετρα από την Παραλία Διστόμου, 16 χιλιόμετρα από τη Δεσφίνα, 27 χιλιόμετρα από την Αράχοβα και 170 περίπου χιλιόμετρα από την Αθήνα. Είναι γνωστή για τις παραλίες της, καθώς και για το εργοστασιακό συγκρότημα της βιομηχανικής επιχείρησης Αλουμίνιο της Ελλάδος,το οποίο απέχει από αυτήν 10 λεπτά.
Αλέκος Ζαρταλούδης

Ο Αλέκος Ζαρταλούδης (Χίος 23 Ιανουαρίου 1929 – 7 Φεβρουαρίου 2007) ήταν Έλληνας ηθοποιός.
Ενωμένη Αριστερά

Η Ενωμένη Αριστερά ήταν ένας συνασπισμός αριστερών κομμάτων που δημιουργήθηκε με σκοπό να συμμετάσχει στις πρώτες μετά τη μεταπολίτευση εκλογές του 1974. Πρόεδρος της διοικούσας επιτροπής της Ενωμένης Αριστεράς ήταν ο Ηλίας Ηλιού.
Αστυάναξ

Με το όνομα Αστυάναξ αναφέρεται στην ελληνική μυθολογία ο γιος του Έκτορα και της Ανδρομάχης. 

Οι γονείς του τον είχαν ονομάσει Σκαμάνδριο, όμως ο λαός προς τιμή του ήρωα πατέρα του, που σκοτώθηκε με τόση αυτοθυσία για τους Τρώες, τον ονόμασε Αστυάνακτα (= Βασιλεύς πόλης). 
Η μοίρα όμως για το μικρό βασιλόπουλο κατά τις επικρατέστερες παραδόσεις υπήρξε τραγική. Φονεύθηκε ριπτόμενος από τα τείχη της Τροίας όταν καταλήφθηκε από τους Αχαιούς ή από τον Οδυσσέα, ή από τον Μενέλαο, ή από τον Νεοπτόλεμο, τον γιό του Αχιλλέα, εκδικούμενος τον θάνατο του πατέρα του.
Web 2.0

Ένα [[σύννεφο ετικετών]] (ένα τυπικό φαινόμενο Web 2.0 από μόνο του) που παρουσιάζει θέματα του Web 2.0.

Ο όρος Web 2.0 (Ιστός 2.0), χρησιμοποιείται για να περιγράψει τη νέα γενιά του Παγκόσμιου Ιστού η οποία βασίζεται στην όλο και μεγαλύτερη δυνατότητα των χρηστών του Διαδικτύου να μοιράζονται πληροφορίες και να συνεργάζονται online. Αυτή η νέα γενιά είναι μια δυναμική διαδικτυακή πλατφόρμα στην οποία μπορούν να αλληλεπιδρούν χρήστες χωρίς εξειδικευμένες γνώσεις σε θέματα υπολογιστών και δικτύων.
Τζουζέπε Τορέλλι

Ο Τζουζέπε Τορέλλι ("Giuseppe Torelli", 22 Απριλίου 1658 - 8 Φεβρουαρίου 1709) ήταν Ιταλός βιολονίστας, βιολιστής, δάσκαλος και συνθέτης. 

Ο Τορέλλι είναι πιο γνωστός για τη συμβολή του στην ανάπτυξη του ενόργανου κοντσέρτου, ειδικά του concerto grosso και του solo concerto, καθώς και ως ο πιο παραγωγικός μπαρόκ συνθέτης για τρομπέτες. Έγραψε σονάτες, έργα για βιολί και τσέλο, πάνω από 30 κονσέρτα για 1-4 τρομπέτες και άλλα.
Ματθαίος Β΄

Ο Ματθαίος Β΄ (... - 1603) ήταν Πατριάρχης Κωνσταντινουπόλεως.

Ήταν βλαχόφωνος και γεννήθηκε στο χωριό Κλεινοβό της Καλαμπάκας. Το 1585 εξελέγη Μητροπολίτης Ιωαννίνων και με την ιδιότητα αυτή απεστάλη από τον Πατριάρχη Ιερεμία Β΄ στην Ρούμελη και την Πελοπόννησο για συγκέντρωση χρημάτων.

Τον Ιανουάριο του 1596 εξελέγη Οικουμενικός Πατριάρχης. Η εκλογή του όμως δεν αναγνωρίστηκε, διότι στην Ιερά Σύνοδο που τον εξέλεξε δε συμμετείχαν όλα τα μέλη της, οπότε είκοσι μέρες μετά εξαναγκάστηκε σε παραίτηση και εγκαταστάθηκε στο Άγιο Όρος. Τον Απρίλιο του 1598 εξελέγη πάλι και παρέμεινε στο Θρόνο μέχρι τον Φεβρουάριο του 1602, οπότε εγκαταστάθηκε εκ νέου στο Άγιο Όρος. Αφού ανέβηκε ξανά στο Θρόνο για λίγες μέρες μεταξύ Ιανουαρίου και Φεβρουαρίου 1603, επέστρεψε στο Άγιο Όρος, όπου και πέθανε την ίδια χρονιά.

Κατά τη διάρκεια της Πατριαρχίας του μεταφέρθηκε η έδρα του Πατριαρχείου από τον Ναό του Αγίου Δημητρίου Ξυλόπορτας στο Ναό του Αγίου Γεωργίου Φαναρίου, όπου βρίσκεται μέχρι και σήμερα. Επίσης, ανακηρύχθηκε Οσία η Φιλοθέη η Αθηναία, η οποία είχε μαρτυρήσει λίγα χρόνια πριν στην Αθήνα.
Ευρωμπάσκετ 1993

Το τουρνουά του ευρωπαϊκού πρωταθλήματος καλαθοσφαίρισης 1993 (γνωστό και ως Ευρωμπάσκετ 1993) ήταν το 28ο, το οποίο διοργανώθηκε από τη FIBA Europe. Συμμετείχαν, για πρώτη φορά, δέκα έξι εθνικές ομάδες, λόγω της αύξησης των εθνικών χωρών από τη διάσπαση της Γιουγκοσλαβίας και της Σοβιετικής Ένωσης. Το τουρνουά διοργάνωσε η ενωμένη πλέον Γερμανία και έλαβε χώρα στην Καρλσρούη, στο Βερολίνο και στο Μόναχο. Νικήτρια ήταν η εθνική ομάδα της Γερμανίας, κερδίζοντας στον τελικό την Ρωσία με 71–70 (λίγο πριν, είχε αποκλείσει την Ελλάδα στον ημιτελικό με 76–73), και MVP του τουρνουά ανακηρύχθηκε ο Γερμανός Κρίστιαν Βελπ. Η εθνική ομάδα της Σερβίας αποκλείστηκε από τη διοργάνωση, λόγω του εμφυλίου πολέμου στα εδάφη της πρώην Γιουγκοσλαβίας. Κάτι ανάλογο συνέβη και στο ποδόσφαιρο 1 χρόνο νωρίτερα, όπου τη θέση της Γιουγκοσλαβίας στο Ευρωπαϊκό Πρωτάθλημα Ποδοσφαίρου 1992 πήρε η επόμενη βαθμολογικά στον προκριματικό όμιλο Δανία και κατά μια απίστευτη ιστορική ειρωνεία κέρδισε το Euro και αναδείχθηκε πρωταθλήτρια Ευρώπης!
Ραφαήλ Β΄

Ο Ραφαήλ Β΄ ήταν Πατριάρχης Κωνσταντινουπόλεως κατά τα έτη 1603-1607.

Ήταν Μητροπολίτης Μηθύμνης όταν, το Μάρτιο του 1603, εξελέγη Οικουμενικός Πατριάρχης. Κατά τη διάρκεια της Πατριαρχίας του ασχολήθηκε με τη ρύθμιση πολλών εκκλησιαστικών ζητημάτων και εξέδωσε πλήθος κανονικών διατάξεων. Έδειξε ενδιαφέρον για την ένωση των Εκκλησιών και ξεκίνησε μυστική αλληλογραφία με τον Πάπα.

Λόγω όμως της αντιδικίας του με τον προηγούμενο Πατριάρχη Νεόφυτο Β΄, προξένησε διάφορα προβλήματα στην Εκκλησία, σε σημείο ώστε ο Κύριλλος Λούκαρις, σε επιστολή του προς τον Μητροπολίτη Ηρακλείας Διονύσιο να γράψει ότι «...ο Ραφαήλ ετυράννησε τον Οικουμενικόν θρόνον επί τέσσερα και πλέον έτη...». Κατά την Πατριαρχία του δημιουργήθηκαν πολλά προβλήματα από τον Μητροπολίτη Σερρών Ιωάσαφ, ο οποίος, θέλοντας να ανέλθει ο ίδιος στον πατριαρχικό θρόνο, εξαγόραζε αφειδώς συνοδικούς ιεράρχες. Στο τέλος ο Ιωάσαφ καθαιρέθηκε, αλλά και ο Ραφαήλ απομακρύνθηκε βίαια από τον Θρόνο από τον Σουλτάνο Αχμέτ Α΄ τον Οκτώβριο του 1607 και υπέστη βίαιο θάνατο στην εξορία.
Παλατινή Ανθολογία

thumb|right|250px|Σελίδα του χειρογράφου της Παλατινής Ανθολογίας. Πρώιμος 10ος αιώνας. Βιβλιοθήκη του Πανεπιστημίου της Χαϊδελβέργης.
Η Παλατινή Ανθολογία (Anthologia Palatina) είναι συλλογή αρχαίων και βυζαντινών ελληνικών επιγραμμάτων της περιόδου από τον 7ο αιώνα π.Χ. μέχρι το 600 μ.Χ., που βρέθηκε σε χειρόγραφο το 1606 και θεωρείται ότι συντάχθηκε τον 10ο αιώνα με βάση την Ανθολογία του Κεφαλά. Μαζί με την Ανθολογία του Πλανούδη απαρτίζει τη συμβατικά ονομαζόμενη Ελληνική Ανθολογία.
Γιάννης Πάριος

Ο Γιάννης Πάριος (πραγματικό όνομα: Ιωάννης Βαρθακούρης) (Πάρος, 8 Μαρτίου 1946) είναι Έλληνας τραγουδιστής. Θεωρείται ένας από τους δημοφιλέστερους ερμηνευτές των τελευταίων δεκαετιών. Εμφανίστηκε στον χώρο του τραγουδιού το 1969 και έκτοτε έχει συνεργαστεί με πολλούς τραγουδιστές και δημιουργούς.
Εξίσωση

Εξίσωση στα μαθηματικά ονομάζεται κάθε ισότητα που συνδέει γνωστές ποσότητες με άγνωστες, τις οποίες θέλουμε να προσδιορίσουμε. Η εξίσωση λοιπόν είναι μια μαθηματική δήλωση που βεβαιώνει την ισότητα των δύο εκφράσεων. Στη σύγχρονη σημειογραφία, αυτό γράφεται τοποθετώντας εκφράσεις και στις δύο πλευρές από το σύμβολο ίσον, για παράδειγμα 
:formula_1 βεβαιώνει ότι formula_2 είναι ίσο με το formula_3. Το σύμβολο της ισότητας (formula_4) επινοήθηκε από τον Ρόμπερτ Ρέκορντ (1512-1558), ο οποίος θεώρησε ότι τίποτα δεν μπορεί να είναι πιο ίσο από τις παράλληλες ευθείες γραμμές με το ίδιο μήκος.

"Λύση" μιας εξίσωσης με x αγνώστους είναι μία x-άδα (αριθμών, συναρτήσεων) που επαληθεύει την εξίσωση: αντικαθιστώντας τους άγνωστους στην εξίσωση με το αντίστοιχο στοιχείο της x-άδας, η ισότητα γίνεται αληθής. Μια εξίσωση που δεν έχει καμία λύση λέγεται "αδύνατη". Μια εξίσωση που έχει άπειρες λύσεις λέγεται "ταυτότητα", για παράδειγμα: 0x=0, όπου για κάθε τιμή του x η εξίσωση αληθεύει.

Ειδικές περιπτώσεις εξισώσεων είναι οι πολυωνυμικές εξισώσεις, οι διαφορικές εξισώσεις, οι εξισώσεις διαφορών.
Γωνία

μικρογραφία|268x268εσ|Γωνία ορισμένη από τις ημιευθείες "Οχ" και "Οψ".
Στην ευκλείδεια γεωμετρία, επίπεδη γωνία ή απλά γωνία είναι το γεωμετρικό σχήμα που αποτελείται από δύο ημιευθείες με κοινή αρχή. Ο αυστηρός μαθηματικός ορισμός της "επίπεδης γωνίας" είναι «"Το κοινό σύνολο σημείων που ανήκουν σε δύο συνεπίπεδα ημιεπίπεδα»". Αν οι ευθείες που ορίζουν τα ημιεπίπεδα τέμνονται σε κάποιο σημείο, τότε αυτό ονομάζεται «"κορυφή»". Σε κάθε μία από τις δύο ευθείες ανήκει μόνο ένα μέρος της στη γωνία, το μέρος που ανήκει είναι μία ημιευθεία με αρχή την κορυφή της γωνίας. Οι ημιευθείες λέγονται «"πλευρές»" της γωνίας. Στο σχήμα, "Ο" είναι η κορυφή και "Οχ", "Οψ" οι δύο πλευρές. Το σύνολο των σημείων της γωνίας που δεν ανήκουν στις πλευρές λέγεται «"εσωτερικό»" της γωνίας, ενώ το σύνολο των σημείων του επιπέδου που δεν ανήκουν στη γωνία εξωτερικό.

Στην επίπεδη γεωμετρία, μια γωνία σχηματίζεται από δυο ημιευθείες, οι οποίες ονομάζονται πλευρές της γωνίας, και έχουν κοινή αρχή, η οποία ονομάζεται κορυφή της γωνίας. Οι γωνίες σχηματίζονται από δυο ημιευθείες που βρίσκονται στο ίδιο επίπεδο, αλλά αυτό το επίπεδο δεν χρειάζεται απαραίτητα να είναι ένα ευκλείδειο επίπεδο. Οι γωνίες σχηματίζονται επίσης με τη συνάντηση δυο επιπέδων, τόσο στο ευκλείδιο, όσο και σε άλλα διαστήματα. Αυτές οι γωνίες μεταξύ επιπέδων ονομάζονται «"δίεδρες γωνίες"». Ως γωνίες που σχηματίζονται με τη συνάντηση δύο καμπυλών ορίζονται οι γωνίες που σχηματίζουν οι εφαπτόμενες ημιευθείες που συναντιώνται στο σημείο τομής των δύο αυτών καμπυλών. Όμοιοι ορισμοί χρησιμοποιούνται και για τον τρισδιάστατο χώρο. Για παράδειγμα, μια «"σφαιρική γωνία"» σχηματίζεται από δυο μεγάλους κύκλους σε μια σφαίρα και είναι η δίεδρη γωνία ανάμεσα στα επίπεδα που ορίζονται από τους δυο μεγάλους κύκλους.

Διχοτόμος μίας γωνίας "χΟψ" ονομάζεται μία ημιευθεία "Οδ" που έχει αρχή την κορυφή της γωνίας, βρίσκεται στο εσωτερικό της και είναι τέτοια ώστε να χωρίζει τη γωνία σε δύο ίσες γωνίες "χΟδ" και "δΟψ". Στα πλαίσια της Ευκλείδειας γεωμετρίας, η διχοτόμος μίας γωνίας είναι αξιωματικά μοναδική.
SLAM

Το Standoff Land Attack Missile ή SLAM είναι ένα κατευθυνόμενο βλήμα cruise της Boeing, που βάλλεται πέραν του ορίζοντα. Η ανάπτυξη του βλήματος άρχισε τη δεκαετία του 1970 για λογαριασμό του Αμερικανικού Ναυτικού.

Η τρέχουσα έκδοση SLAM-"ER" ("expanded response"), προορίζεται για την προσβολή στόχων ξηράς και πλοίων επιφανείας σε μεγάλες αποστάσεις (εμβέλεια 150+ ναυτικά μίλια), και βάλλεται από αεροσκάφη. 

Αποτελεί συνδυασμό του βλήματος AGM-84 Harpoon, εξοπλισμένο με δέκτη/κεραία GPS και σύστημα αδρανειακής ναυτιλίας για την ενδιάμεση κατεύθυνση, τον ερευνητή IIR (Imaging Infra-Red) του βλήματος AGM-65D Maverick για την τερματική κατεύθυνση και τη ραδιοζεύξη δεδομένων (man in the loop datalink) της κατευθυνόμενης βόμβας AGM-62 Walleye.

Το κόστος πρόσκτησης ενός SLAM-"ER" είναι περίπου 720,000 δολάρια.
Αστρονομικά όργανα

Αστρονομικά όργανα χαρακτηρίζονται όλα τα όργανα με τα οποία πραγματοποιούνται αστρονομικές παρατηρήσεις. Κύριο αστρονομικό όργανο είναι το τηλεσκόπιο λογιζόμενο ως αυτό καθ΄ αυτό αστρονομικό. Εκτός όμως των τηλεσκοπίων, υπάρχουν πολλά ακόμη όργανα. Τα σπουδαιότερα εξ αυτών είναι:

: Το ραδιοτηλεσκόπιο
: Το φασματοσκόπιο και ο φασματογράφος
: Το φασματοηλιοσκόπιο και ο φασματοηλιογράφος
: Ο στεμματογράφος
: Ο μονοχρωματικός ηθμός
: Το ακτινόμετρο
: Τα πρίσματα Χέρσελ
: Τα φωτόμετρα
: Το πολωσίμετρο
: Ειδικές φωτογραφικές συσκευές
: Οι στερεοσυγκριτές
: Ειδικά χρονόμετρα
: Οι χρονογράφοι και τα αστρονομικά εκκρεμή
: Ο αστροστάτης
: Ο θεοδόλιχος
: Ο εξάντας και ο οκτάντας
: Ο γνώμονας κ.ά.
Πέλλινορ

Στον Αρθουριανό Κύκλο, ο Πέλλινορ είναι ο βασιλιάς του Listenoise ή του Βασιλείου των Νήσων, πατέρας του Λάμορακ, του Άγκλοβαλ και του Πέρσιβαλ, ενώ είναι κι ένας από τους Ιππότες της Στρογγυλής Τραπέζης. 

Ο Βασιλιάς Πέλλινορ ήταν ξακουστός για την αέναη καταδίωξη του θρυλικού Τέρατος, που είχε κεφάλι φιδιού, σώμα λεοπάρδαλης και πόδια λιονταριού και ελαφιού. Κάποια στιγμή συναντάει το Βασιλιά Αρθούρο και τον προκαλεί σε μονομαχία. Ωστόσο, αργότερα γίνεται ένας από τους σημαντικότερους συμμάχους και Ιππότες του. 

Στο πεδίο της μάχης, ο Πέλλινορ σκοτώνει το βασιλιά Λοτ του Όρκνεϊ. Οι γιοι του Λοτ, ανάμεσά τους ο Γκαγουέιν κι ο Γκάχερις, παίρνουν εκδίκηση και σκοτώνουν τον Πέλλινορ.
Χρήστος Πασαλάρης

Ο Χρήστος Πασαλάρης (14 Ιουλίου 1925 - 10 Μαρτίου 2018) ήταν κορυφαίος Έλληνας δημοσιογράφος.
Γουμένισσα

H Γουμένισσα είναι κωμόπολη στην Κεντρική Μακεδονία και το τρίτο μεγαλύτερο οικιστικό συγκρότημα της Περιφερειακής Ενότητας Κιλκίς, μετά το Κιλκίς και το Πολύκαστρο. Απέχει 69 χλμ ΒΔ από τη Θεσσαλονίκη, 539 χλμ ΒΔ από την Αθήνα και 20 χλμ βόρεια από την Πέλλα. Είναι επίσης η έδρα της Μητρόπολης Γουμενίσσης, Αξιουπόλεως & Πολυκάστρου. Έγινε γνωστή από τα κρασιά και τα μετάξια της.
Φεστιβάλ Κινηματογράφου Θεσσαλονίκης

Το Φεστιβάλ Κινηματογράφου Θεσσαλονίκης (Thessaloniki International Film Festival) διοργανώνεται κάθε Νοέμβριο στη Θεσσαλονίκη από τον ομώνυμο πολιτιστικό οργανισμό υπό την εποπτεία του Υπουργείου Πολιτισμού. Είναι ένα από τα παλαιότερα και κορυφαία φεστιβάλ κινηματογράφου στη Νοτιοανατολική Ευρώπη, ενώ αποτελεί τη σημαντικότερη κινηματογραφική διοργάνωση στην Ελλάδα. Το Φεστιβάλ έχει διαγωνιστικό χαρακτήρα και το πρόγραμμά του περιλαμβάνει επίσης αφιερώματα σε σημαντικούς σκηνοθέτες και εθνικές κινηματογραφίες, καθώς και παράλληλες εκδηλώσεις όπως masterclass, εκθέσεις, συναυλίες και εργαστήρια. Παράλληλα, κάθε Μάρτιο, ο πολιτιστικός οργανισμός του Φεστιβάλ διοργανώνει και το Φεστιβάλ Ντοκιμαντέρ Θεσσαλονίκης.
Τι έκανες στον πόλεμο Θανάση

Το Τι έκανες στον πόλεμο Θανάση είναι ελληνική, σατιρική, δραματική, κωμική κινηματογραφική ταινία του 1971 σε σκηνοθεσία και παραγωγή Ντίνου Κατσουρίδη. Πρωταγωνιστούν οι Θανάσης Βέγγος, Κατερίνα Γώγου, Έφη Ροδίτη και Αντώνης Παπαδόπουλος.

Ηχοληπτης Τάκης Κόντος

Βοηθός Σκηνοθέτη Σάσα Βενιέρη

Η ταινία τιμήθηκε με 3 βραβεία στο Φεστιβάλ Κινηματογράφου Θεσσαλονίκης 1971 (καλλιτεχνικής ταινίας, σεναρίου και α’ ανδρικού ρόλου), ενώ θεωρείται μια από τις καλύτερες ταινίες του Θανάση Βέγγου και του Ντίνου Κατσουρίδη, ενώ επίσης θεωρείται σημαντική για τον ελληνικό κινηματογράφο, καθότι σήμανε την αλλαγή των κινηματογραφικών ρόλων του Θανάση Βέγγου, οι ταινίες του και οι ρόλοι του έκτοτε απέκτησαν διαφορετικό περιεχόμενο.

Η ταινία τοποθετείται στην περίοδο της Κατοχής και αναφέρει πως μετά από μία ψευδομαρτυρία σε ένα δικαστήριο, ο Θανάσης, θα βρεθεί σε φυλακή πολιτικών κρατουμένων. Εκεί θα τον «ονομάσουν» Ιβάν (ένας περίφημος αντιστασιακός) και θα κινδυνέψει να εκτελεστεί.
Ιππώναξ

Ο Ιππώναξ (Ἱππώναξ) ήταν αρχαίος Έλληνας σατιρικός, ιαμβικός ποιητής από την Έφεσο. Θεωρείται εισηγητής του χωλίαμβου (ο οποίος λέγεται και "σκάζων ίαμβος"), του ιαμβικού τρίμετρου με τον τελευταίο πόδα σπονδείο ή τροχαίο αντί του συνηθισμένου απλού ιαμβικού πόδα. Με τον τρόπο αυτό δημιούργησε αρρυθμία, που είναι ευνοϊκή για τη δημιουργία σκωπτικής διάθεσης. Συνέθεσε σε ένα είδος ιωνικής διαλέκτου. Υπήρξε ο εισηγητής της παρωδίας (ήταν ένας από τους πρώτους που τη χρησιμοποίησε για να περιγελάσει την επική ποίηση) και τα ποιήματά του συντέλεσαν στην ανάπτυξη της τραγωδίας. Στις σάτιρές του αυτός δεν απέφυγε να περιγελάσει ούτε τους θεούς, ούτε τους ίδιους τους γονείς του. Από τη φτώχεια και την ασχήμια του Ιππώνακτα πηγάζει η ροπή του προς υποθέσεις ταπεινές και η πολύ χαμηλή φρασεολογία του. Η ποίησή του είναι ρεαλιστική. Τα θέματά του ο Ιππώναξ αντλεί από τη ζωή. Γι' αυτό αγαπήθηκε από τα λαϊκά στρώματα και είχε μεγάλη απήχηση, ιδιαίτερα κατά τα ελληνιστικά χρόνια. Ο Ηρώνδας τον πήρε ως πρότυπο για τους μίμους του, ο Καλλίμαχος επαίνεσε την ποίησή του και ο Θεόκριτος είπε ότι με χωλούς στίχους ο Ιππώναξ είπε σωστά πράγματα. 

Κατά το Βυζαντινό Λεξικό του Σούδα είναι ο γιός του Πυθέα και της Πρωτίδος. Όπως μαρτυρεί ο Πλίνιος ο Πρεσβύτερος ("Φυσική Ιστορία" XXXVI 4 (4, 5)), ο Ιππώναξ, "ο οποίος, όπως είναι γνωστό, έζησε κατά την 60η Ολυμπιάδα" (δηλ. στο διάστημα 540 - 536 π. Χ.) ήταν σύγχρονος των γλυπτών Βούπαλου και Αθήνιδος. Το 540 π.Χ. εξορίστηκε από την Έφεσο από τους τυράννους Αθηναγόρα και Κωμά, και εγκαταστάθηκε στις Κλαζομενές όπου έζησε φτωχικά μέχρι το τέλος της ζωής του. Εκεί έγινε περίγελος από τους γλύπτες Βούπαλο (Οράτιος, "Epod." vi. 14) και Αθήνι από τη Χίο, οι οποίοι τον έφτιαξαν μικροκαμωμένο, αδύνατο και άσχημο (καθώς κατά τον Πλίνιο τον Πρεσβύτερο ήταν εμφανισιακά άσχημος) σε ένα (κατά τον Πλίνιο τον Πρεσβύτερο) άγαλμα, σαν μια αστεία γελοιογραφία (αν και το Λεξικό του Σούδα μιλάει για πολλά προσβλητικά αγάλματα που αυτοί είχαν φτιάξει στον Ιππώνακτα), και το εξέθεσαν δημόσια για να τον περιγελάσουν. Τότε αυτός (όπως μας πληροφορεί πάλι ο Πλίνιος ο Πρεσβύτερος), γεμάτος οργή, εξαπέλυσε όλη τη σάτιρα των ιάμβων του σε αυτούς τους γλύπτες, οι οποίοι, "όπως πιστεύουν ορισμένοι" (λέει ο Πλίνιος ο Πρεσβύτερος), τους οδήγησαν στην αγχόνη. Ωστόσο ο ίδιος ο Πλίνιος ο Πρεσβύτερος μας λέει, ότι κάτι τέτοιο δεν ισχύει, διότι οι δύο αυτοί γλύπτες συνέχισαν να δημιουργούν και μετά από αυτό το περιστατικό, και αριθμεί τα έργα τους που δημιούργησαν τότε σε κοντινά νησιά. Και εδώ όπως και στην περίπτωση του Αρχιλόχου, φαίνεται ότι οι παραδόσεις υπερβάλλουν. Πάντως δείχνουν την πειστική δύναμη και των δύο ποιητών. Όπως φαίνεται από τους στίχους του Ιππώνακτα, η αντιπάθεια που του έδειξε ο Βούπαλος οφειλόταν στην ερωτική αντιζηλία του για την κατάκτηση της Αρήτης. 

Από την ποίησή του σώζονται λίγα αποσπάσματα. Τα αποσπάσματα του Ιππώνακτα που σώζονταν τον 19ο αιώνα εκδόθηκαν από τον Bergk στο "Poetae Lyrici Graeci" (4th ed. 1878). Οι ανασκαφές στην Οξύρρυγχο ανέδειξαν παπυρικά χειρόγραφα με νέα αποσπάσματα έργων του.
Βακχυλίδης

Ο Βακχυλίδης (Ιουλίδα Κέας 518 π.Χ. - 452 π.Χ.) ήταν αρχαίος Έλληνας συγγραφέας και λυρικός ποιητής, για το έργο του οποίου ελάχιστα ήταν γνωστά ώσπου το 1896 βρέθηκε σε αιγυπτιακό τάφο από ιδιώτες ένας μεγάλος πάπυρος με εκατοντάδες στίχους του και προσέφερε όχι μόνο γνώσεις για τον ποιητή, αλλά και πάνω από εκατό καινούργιες λέξεις της ελληνικής γλώσσας που μέχρι τότε δεν είχαν μνημονευτεί σε λεξικά. Παρά την ξεχωριστή του γραφή, ανάλαφρη και καλοδουλεμένη, με ιδιαίτερο λεξιλογικό πλούτο και εικονοπλαστική, είχε την τύχη και συνάμα την ατυχία να είναι ανιψιός του Σιμωνίδη του Κείου και σύγχρονος του Πινδάρου. Ο μεν θείος του, του άνοιξε το δρόμο στην τέχνη και στις αυλές σημαντικών χορηγών, αλλά είχε και πλατιά σκιά. Ο Πίνδαρος από την άλλη, έδινε ορμή και κύρος στην ποίηση της εποχής του, όμως μαζί με το Σιμωνίδη έστεκαν πάντα σαν απειλητικά μέτρα προς σύγκριση για το Βακχυλίδη. Ακόμα και τώρα, ο Βακχυλίδης αντί να κρίνεται για αυτό καθαυτό το δημιουργικό του έργο, τον πλούτο του και το διαφορετικό του ύφος, αδιάκοπα συγκρίνεται με τους κορυφαίους και κατά κανόνα αδικείται. Οι διαρκείς συγκρίσεις είχαν ως αποτέλεσμα η δουλειά του ναι μεν να αναγνωρίζεται, αλλά ως δεύτερη. Υπήρξε πάντως ιδιαίτερα δημοφιλής κυρίως στους ελληνιστικούς και μεταχριστιανικούς χρόνους. Στον κανόνα των Αλεξανδρινών αναφέρεται μεταξύ των 9 αξιομνημόνευτων ποιητών: Αλκμάν, Βακχυλίδης, Σαπφώ, Αλκαίος, Στησίχορος, Ίβυκος, Ανακρέων, Σιμωνίδης και Πίνδαρος. Αναφέρονται όμορφες φράσεις του επίσης στα γραπτά πολλών, όπως στου Διονυσίου του Αλικαρνασσέως, του Στράβωνα, του Στοβαίου, του Πλούταρχου, του Αθήναιου, του Ηφαιστίωνα, του Κλήμη της Αλεξάνδρειας -ο Αμμιανός Μαρκελίνος αναφέρει επίσης ότι "ο Βακχυλίδης άρεσε ιδιαίτερα στον Ιουλιανό" τον Παραβάτη.
Ελίζαμπεθ Τέιλορ

Η Ελίζαμπεθ Τέιλορ ("Elizabeth Rosemond Taylor", 27 Φεβρουαρίου 1932 - 23 Μαρτίου 2011) ήταν Άγγλο-Αμερικανίδα ηθοποιός.
Τάκης Κανελλόπουλος

Ο Τάκης Κανελλόπουλος (26 Οκτωβρίου 1933 - 21 Σεπτεμβρίου 1990) ήταν Έλληνας σκηνοθέτης και σεναριογράφος.
Πέτρος Κόκκαλης

Ο Πέτρος Κόκκαλης του Σωκράτη, (Λιβαδειά, 1896 - Ανατολικό Βερολίνο, 1962) ήταν Έλληνας ιατρός, αντιστασιακός, και ακαδημαϊκός.
Νέμεα

Το [[Στάδιο (αθλητικός χώρος)|στάδιο]] της [[Αρχαία Νεμέα Κορινθίας|Νεμέας]]
Τα Νέμεα ή Νέμεια ήταν αθλητικοί αγώνες που διεξάγονταν στην Νεμέα κατά την αρχαιότητα. Οι αγώνες αυτοί καθιερώθηκαν το 573 π.Χ. προς τιμήν του Δία, ιερό του οποίου υπήρχε στη Νεμέα και λάμβαναν μέρος στο στάδιο μήκους 178 μέτρων και χωρητικότητας 40.000 θεατών. Τα Νέμεα με γυμνικούς και ιππικούς αγώνες ήταν από τις πιο σημαντικές αθλητικές διοργανώσεις της αρχαίας Ελλάδας μετά τα Πύθια, τα Ολύμπια και τα Ίσθμια. Με την ίδια ονομασία διεξάγονται από το 1996 στο αρχαίο στάδιο της Νεμέας διεθνείς αθλητικοί αγώνες.
Ιεροκλής Στολτίδης

Ο Ιεροκλής Στολτίδης (2 Φεβρουαρίου 1975) είναι Έλληνας παλαίμαχος διεθνής ποδοσφαιριστής, ο οποίος αγωνίστηκε ως αμυντικός μέσος στον Ηρακλή Θεσσαλονίκης, στον Ολυμπιακό και στην Κέρκυρα. Ξεχώρισε για το πάθος του εντός των αγωνιστικών χώρων, τη δύναμη και το θάρρος στις διεκδικήσεις και τη φυσική του κατάσταση. Ολοκλήρωσε την καριέρα του στο τέλος της περιόδου 2010-11 έχοντας συμπληρώσει 542 συμμετοχές και 75 γκολ σε όλες τις διοργανώσεις. Από αυτές οι 417 συμμετοχές και τα 55 γκολ αφορούν το πρωτάθλημα της Α' Εθνικής.
Αχλάδι

thumb|right|250px|Αχλάδια
Το αχλάδι είναι ο καρπός της αχλαδιάς.

Έχει σχήμα μακρύ και στενεύει στο άκρο που βρίσκεται το κοτσάνι ενώ είναι φαρδύ στο κάτω μέρος. Υπάρχουν και ποικιλίες αχλαδιών με σχήμα μήλου.
Τα αχλάδια εξωτερικά έχουν χρώμα ανοιχτό πράσινο, πρασινοκίτρινο, κιτρινωπό, ελαφρύ κίτρινο, πράσινο με κόκκινο ανάλογα με την ποικιλία.

Εσωτερικά η σάρκα τους είναι συνήθως λευκή πιο μαλακή από τα μήλα και πιο γλυκιά.

Υπάρχουν αρκετές ποικιλίες αχλαδιών. Στην Ελλάδα οι κυριότερες είναι η κρυστάλλια που το βάρος του κάθε αχλαδιού είναι από 100-130 γραμμάρια. Το χρώμα τους είναι κιτρινοπράσινο και η σάρκα τους λευκή.

Οι περίφημες κοντούλες, με μέτριου μεγέθους καρπό 60-90 γραμμαρίων. Ελαφρύ πράσινου χρώματος εξωτερικά, με θαυμάσιο άρωμα και γεύση. Δεν βρίσκονται εύκολα στις αγορές και η τιμή τους είναι λίγο τσουχτερή. Είναι ευαίσθητες στη μεταφορά τους.

Τα βουτυράτα, με χρώμα κιτρινωπό εξωτερικά, αρκετά μεγάλα αχλάδια 120-160 γραμμάρια βάρος. Η σάρκα τους είναι μαλακή και η γεύση τους γλυκιά ελαφρώς βουτυράτη.

Τα αχλάδια μαζεύονται πριν ωριμάσουν καλά αλλά σε τέτοιο στάδιο ώστε στη συνέχεια η ωρίμανση να γίνει χωρίς να αλλοιωθεί η γεύση και το χρώμα τους.

Τρώγονται νωπά, γίνονται κομπόστες, χρησιμοποιούνται στη ζαχαροπλαστική, γίνονται μαρμελάδες.
Περιέχουν βιταμίνη C, ασβέστιο, νιασίνη, βιταμίνη Β6, φώσφορο και κάλιο.

Η Ιταλία έχει τη μεγαλύτερη παραγωγή στον κόσμο. Ακολουθούν η Γαλλία, η Ιαπωνία και η Κίνα. Η Ελλάδα έχει την 6η θέση στην Ευρώπη με 140.000 τόνους ετησίως.
Αρχαιολογικό Μουσείο Κεραμεικού

Το Αρχαιολογικό Μουσείο Κεραμεικού βρίσκεται στο νοτιοδυτικό άκρο και εντός του αρχαιολογικού χώρου του Κεραμεικού στην Αθήνα, προς το τέλος της οδού Ερμού πριν τη συμβολή της με την οδό Πειραιώς, όπου και η είσοδός του. Είναι ένα παραλληλόγραμμο ισόγειο νεοκλασσικό κτίσμα κατά διεύθυνση ανατολή - δύση, επί μικρού λόφου.
Λι Μιόνγκ-μπακ

Ο Λι Μιόνγκ-μπακ ή ο Λι Μιουνγκ-μπακ (Lee Myung-bak , κορεατικά: 이명박, με κινεζικούς χαρακτήρες 李明博) είναι πολιτικός από τη Νότια Κορέα, και Πρόεδρος της χώρας από τις 25 Φεβρουαρίου του 2008 ως τις 25 Φεβρουαρίου 2013. Είναι μέλος του Μεγάλου Εθνικού Κόμματος. Υπήρξε δήμαρχος στη Σεούλ και είναι υπέρ της υιοθέτησης αυστηρότερης τακτικής έναντι της Βόρειας Κορέας.
Γεματρία

Γεματρία ονομάζεται η αριθμολογία με χρήση της εβραϊκής γλώσσας και αλφαβήτου. Ο όρος είναι εβραϊκή δάνεια λέξη, και πιστεύεται ότι προέρχεται από την ελληνική λέξη «γεωμετρία» ή «γραμματεία», αν και η ετυμολογία του δεν είναι γνωστή. Η αντίστοιχη πρακτική για τα γράμματα του ελληνικού αλφάβητου ονομάζεται ισοψηφία.

Υπάρχουν διάφοροι τύποι γεματρίας, όπως ο "αποκαλυπτικός" που εμφανίζεται σε μορφές του ραβιννικού Ιουδαϊσμού και ο "μυστικιστικός" που αποτελεί κατά κύριο λόγο καμπαλιστική πρακτική. Όπως και στα Ελληνικά, στα Εβραϊκά κάθε γράμμα του αλφαβήτου έχει τη δική του αριθμητική αξία. Η Γεματρία αφορά στον υπολογισμό της αριθμητικής ισοδυναμίας των γραμμάτων, των λέξεων ή των φράσεων με απώτερο σκοπό την κατανόηση του αλληλοσυσχετισμού των γραμμάτων και την αποκωδικοποίηση κρυμμένων ιδεών. Αυτή η αντίληψη προέρχεται από την άποψη ότι εφόσον —σύμφωνα με τις Εβραϊκές Γραφές— όλος ο κόσμος δημιουργήθηκε με τον «λόγο» του Θεού, θα πρέπει αντίστοιχα το κάθε γράμμα να αναπαριστά μια διαφορετική δημιουργική δύναμη. Κατ' αυτό τον τρόπο, τα αριθμητικά ισοδύναμα των λέξεων συνδέονται με τη δημιουργική δυναμική που πιστεύεται ότι κατέχουν.
Οι Πυθαγόρειοι, επίσης, έκαναν χρήση των γραμμάτων της Ελληνικής για να καταγράψουν γεωμετρικούς συμβολισμούς, ήχους και αριθμούς.
Υπόθεση Τουχατσέφσκι

Υπόθεση Τουχατσέφσκι () ή Υπόθεση της «αντισοβιετικής τροτσκιστικής στρατιωτικής οργάνωσης» ("Дело «антисоветской троцкистской военной организации»") ονομάζεται η εκτέλεση πολλών επιτελικών αξιωματικών, στρατιωτικών ηγετών του Ερυθρού Στρατού από τον Στάλιν, με την κατηγορία της προδοσίας το 1937. Αυτό ήταν το μεγαλύτερο κατόρθωμα της Χιτλερικής μυστικής υπηρεσίας στην Σοβιετική Ένωση. Στις 11 Ιουνίου 1937, το στρατοδικείο καταδίκασε σε θάνατο για την πράξη της προδοσίας και της κατασκοπίας, τον Στρατάρχη Τουχατσέφσκι, καθώς και επτά ακόμη στρατηγούς, τον Γιόνα Γιακίρ, τον Ιερόνυμ Ουμπόρεβιτς, τον Άβγκουστ κόρκ, Μπορίς Φέλντμαν, Βιτάλι Πριμακόφ, Βίτοβτ Πούτνα. Η πράξη αυτή δημιούργησε τεράστιο διοικητικό χάος στις υψηλόβαθμες τάξεις του Ερυθρού Στρατού, που βρέθηκε απροετοίμαστος κατά την επίθεση του Ρωσικού στρατού στην Φινλανδία το 1940 και την γερμανική επίθεση το 1941.
Ιατρικές Υποθέσεις

Ιατρικές Υποθέσεις (πρωτότυπος τίτλος: "House" ή "House M.D.") είναι αμερικανικό τηλεοπτικό ιατρικό δράμα που ξεκίνησε να προβάλλεται το Νοέμβριο του 2004 από το κανάλι της Fox. Δημιουργός του είναι ο Ντέιβιντ Σορ (David Shore) ενώ την παραγωγή έχει αναλάβει ο ίδιος μαζί με τον σκηνοθέτη Μπράιαν Σίνγκερ. Η σειρά διαδραματίζεται σε ένα νοσοκομείο και παρακολουθεί τις περιπέτειες μιας ομάδας γιατρών η οποία σε κάθε επεισόδιο καλείται να κάνει την σωστή διάγνωση για τον εκάστοτε ασθενή. Επικεφαλής της ιατρικής ομάδας είναι ο ομότιτλος Γκρέγκορι Χάουζ (Gregory House), ένας αντισυμβατικός γιατρός, σπεσιαλίστας στον τομέα της διαγνωστικής ιατρικής.

Η σειρά είναι πολύ επιτυχημένη ως μια από τις καλύτερες τηλεοπτικές εκπομπές. Η σειρά επικεντρώνεται γύρω από έναν ιδιοφυή αλλά εκκεντρικό και ελαφρώς αντικοινωνικό γιατρό, τον Dr. Gregory House, o οποίος με τις γνώσεις του, την εμπειρία του αλλά και την ευφυΐα και την αντίληψη του λύνει τις πιο μυστηριώδεις ιατρικές υποθέσεις. 

Το τελευταίο επεισόδιο της σειράς προβλήθηκε στις 21 Μαΐου 2012 συμπληρώνοντας οκτώ κύκλους.
Φραν Χίλι

O Φραν Χίλι ("Francis "Fran" Healy", 23 Ιουλίου 1973) είναι Σκωτσέζος μουσικός. Είναι ο βασικός τραγουδοποιός και ο τραγουδιστής του μουσικού ποπ/ροκ συγκροτήματος Travis, έχοντας γράψει σχεδόν όλα τα τραγούδια από τα πέντε στούντιο άλμπουμς του. Από το 2010 κάνει και σόλο καριέρα.
Βάλτερ Βελτρόνι

thumb|right|Ο Βάλτερ Βελτρόνι το 2007
Ο Βάλτερ Βελτρόνι (Walter Veltroni) είναι Ιταλός πολιτικός, αρχηγός του Δημοκρατικού Κόμματος της Ιταλίας. Διετέλεσε δήμαρχος της Ρώμης από το 2001 ως το 2008.

Γεννήθηκε στη Ρώμη στις 3 Ιουλίου 1955. Ήταν μέλος της κομμουνιστικής νεολαίας και εκλέχθηκε πρώτη φορά βουλευτής το 1987. Διατέλεσε αντιπρόεδρος της κυβέρνησης και υπουργός πολιτισμού στην πρώτη κυβέρνηση του Ρομάνο Πρόντι. Το 2001 εκλέχθηκε πρώτη φορά δήμαρχος της Ρώμης και διατήρησε το αξίωμα το 2006, ανεβάζοντας το ποσοστό του.

Στις 14 Οκτωβρίου 2007 εκλέχθηκε αρχηγός του νεοσύστατου κεντροαριστερού Δημοκρατικού Κόμματος. Στις πρόωρες εκλογές του Απριλίου 2008 ο συνασπισμός του Δημοκρατικού Κόμματος έχασε από το Σίλβιο Μπερλουσκόνι, καθώς συγκέντρωσε ποσοστό 37,5% στη Βουλή και 38% στη γερουσία.

Στις 4 Δεκεμβρίου 2008 το Πάντειο Πανεπιστήμιο κοινωνικών και πολιτικών επιστημών τον αναγόρευσε επίτιμο διδάκτορά του.
Αλέκος Λειβαδίτης

Ο Αλέκος Λειβαδίτης του Λυσάνδρου (15 Δεκεμβρίου 1914 – 23 Μαρτίου 1980) ήταν ηθοποιός του θεάτρου και του κινηματογράφου.

Γεννήθηκε στην Αθήνα και ήταν τελειόφοιτος Μέσης Εμπορικής Σχολής. Καταγόταν από την Κοντοβάζαινα Γορτυνίας, από την πλευρά του πατέρα του, Λύσανδρου Λειβαδίτη. Αδερφός του ήταν ο ποιητής Τάσος Λειβαδίτης. Η πρώτη του εμφάνιση ήταν στην ταινία "Το Τραγούδι του χωρισμού" (1940). Ακολούθησαν: "Η φωνή της καρδιάς" (1942)," Η βίλα με τα νούφαρα" (1944), "Γαμπρός με δόσεις" (1947), "Ο εμίρης και ο κακομοίρης" (1963) κ.α. Το 1942 πήρε άδεια άσκησης επαγγέλματος και εμφανίσθηκε στο θέατρο πρόζας με τον θίασο Χριστοφόρου Νέζερ - Άννας Λώρη το 1948, στο Ακροπόλ. Από τότε συνεργάστηκε με πολλούς θιάσους, όπως με τον θίασο Καλουτά - Κρεββατά - Ρένας Ντορ (1949), με τον θίασο Καλουτά (1950) και αργότερα με αυτούς των Ο. Μακρή, Β. Αυλωνίτη, Ν. Σταυρίδη, Ρ. Βλαχοπούλου, Κ. Χατζηχρήστου, Κ. Ντιριντάουα και Σ. Βέμπο, σε πολλές μουσικές επιθεωρήσεις και κωμωδίες.

Το 1949 ξεκίνησε περιοδείες στο εξωτερικό, στην Αίγυπτο, Κύπρο, Κωνσταντινούπολη, τις οποίες και επανέλαβε το 1951 και το 1961. Την περίοδο 1968-1971 έκανε επίσης πολλές περιοδείες σε πόλεις της Ελλάδας.<br>Ο Αλέκος Λειβαδίτης υπήρξε και σκηνοθέτης της ταινίας "Εκατό χιλιάδες λίρες" (1948). Υπήρξε μέλος του Σωματείου Ελλήνων Ηθοποιών (ΣΕΗ) και Πρόεδρος του Ταμείου Αλληλοβοηθείας του ΣΕΗ. Είχε τιμηθεί από τον Βασιλέα Γεώργιο Β' με μετάλλια Αλβανικού Πολέμου, καθώς και από τον Βασιλέα Παύλο για την προβολή της Ελλάδας στο εξωτερικό. Τιμητικές, επίσης, διακρίσεις είχε λάβει και από το Πατριαρχείο Αλεξανδρείας. Ήταν μόνιμος κάτοικος Αθηνών (Βοτανικού).
Ευάγγελος Μαγκλιβέρας

Ο Ευάγγελος Μαγκλιβέρας (1909 – 16 Οκτωβρίου 1952) ήταν Έλληνας ηθοποιός και βαρύτονος πρωταγωνιστής της Εθνικής Λυρικής Σκηνής, ο οποίος και είχε εκλεγεί πρόεδρος του σωματείου Ελλήνων ηθοποιών (ΣΕΗ) το 1952.
Το μυστικό του Brokeback Mountain

To μυστικό του Brokeback Mountain είναι βραβευμένη με Όσκαρ ταινία του 2005 που απεικονίζει την περίπλοκη ερωτική σχέση μεταξύ δύο αντρών στην Αμερική από το 1963 έως το 1983. Η ταινία σκηνοθετήθηκε από τον, βραβευμένο με Όσκαρ, Ang Lee, ενώ το σενάριό της βασίστηκε σε μια ιστορία της Annie Proulx. Στην ταινία πρωταγωνιστούν οι Χιθ Λέτζερ, Τζέικ Τζίλενχαλ, Αν Χάθαγουεϊ και Μισέλ Ουίλιαμς.

"Το μυστικό του Brokeback Mountain" κέρδισε το Χρυσό Λέοντα στο Φεστιβάλ Βενετίας, όπου και έκανε πρεμιέρα, όπου και κέρδισε τις εντυπώσεις. Στη συνέχεια, κέρδισε αρκετά βραβεία, όπως 4 Χρυσές Σφαίρες (Καλύτερης Δραματικής Ταινία, Καλύτερης Σκηνοθεσίας, Καλύτερου Σεναρίου και Καλύτερου Τραγουδιού) και απέσπασε 8 υποψηφιότητες για Όσκαρ, όπου και απέσπασε τα 3 (Καλύτερης Σκηνοθεσίας, Καλύτερου Διασκευασμένου Σεναρίου, Καλύτερης Μουσικής). Η ταινία ήταν το μεγάλο φαβορί για το βραβείο Καλύτερης Ταινίας, αλλά το έχασε τελικά από το Crash. Τέλος, έκανε μεγάλη εισπρακτική επιτυχία και θεωρείται από τις πλέον κερδοφόρες δραματικές ταινίες όλων των εποχών.
Συνθήκη της Λισσαβώνας

Η Συνθήκη της Λισσαβώνας (γνωστή και ως η Μεταρρυθμιστική Συνθήκη) είναι διεθνής συνθήκη που τροποποιεί τις ιδρυτικές συνθήκες της Ευρωπαϊκής Ένωσης και υπογράφηκε στις 13 Δεκεμβρίου 2007 στη σύνοδο κορυφής της Λισαβόνας, στην οποία συμμετείχαν οι πολιτικοί αρχηγοί και οι υπουργοί εξωτερικών των κρατών μελών ΕΕ. Η Συνθήκη υποκαθιστά το εγκαταλειφθέν «Ευρωπαϊκό Σύνταγμα», τροποποιώντας ειδικότερα τις υπάρχουσες Συνθήκη για την Ευρωπαϊκή Ένωση και Συνθήκη για την ίδρυση της Ευρωπαϊκής Κοινότητας.

Η επίσημη ονομασία της συνθήκης είναι «"Συνθήκη της Λισσαβώνας για την τροποποίηση της Συνθήκης για την Ευρωπαϊκή Ένωση και της Συνθήκης περί ιδρύσεως της Ευρωπαϊκής Κοινότητας"».
Τζιμ Λόντος

O Τζιμ Λόντος (αγγλ.: "Jim Londos", 2 Ιανουαρίου 1897 - 19 Αυγούστου 1975) ήταν Ελληνοαμερικανός παλαιστής. 

Γεννήθηκε στο Κουτσοπόδι του Άργους στις 2 Ιανουαρίου 1897 και πέθανε στις 19 Αυγούστου 1975. Το πραγματικό του όνομα ήταν Χρήστος Θεοφίλου ("Christos Theofilou" ή "Christopher Theophelus").
Under the Pink

Το Under the Pink είναι το δεύτερο προσωπικό άλμπουμ της Αμερικανίδας τραγουδοποιού και ερμηνεύτριας Τόρι Έιμος. Περιλαμβάνει ήχο βασισμένο στο ακουστικό πιάνο. Έμπνευση για το προηγούμενο άλμπουμ της, το «Little Earthquakes» είχαν αποτελέσει γεγονότα της ζωής της, αλλά για το δεύτερο άντλησε έμπνευση από αλλού. Από τα έργα της Τζώρτζια Ο’ Κηφ και του Σαλβαντόρ Νταλί, τη λογοτεχνία της Άλις Γουόκερ, και τη Ρωσίδα πριγκίπισσα Αναστασία Ρομανώφ. Μετά την κυκλοφορία του τον Ιανουάριο του 1994, το άλμπουμ έκανε το ντεμπούτο του στο #1 στο Ηνωμένο Βασίλειο και στο #12 στα τσαρτ των ΗΠΑ.
Σημαία του Αραβικού Συνδέσμου

200px|μικρογραφία|δεξιά|Σημαία του Αραβικού Συνδέσμου
Η σημαία του Αραβικού Συνδέσμου είναι πράσινη και φέρει τη σφραγίδα του διεθνούς οργανισμού. Οι 20 κρίκοι στην αλυσίδα συμβολίζουν τα ισάριθμα μέλη του Συνδέσμου την περίοδο που υιοθετήθηκε η σημαία. Επίσης, είναι γραμμένο το όνομα του οργανισμού: "Σύνδεσμος Αραβικών Κρατών".

Υπάρχουν επίσης πολλές άλλες σημαίες του Αραβικού Συνδέσμου, οι οποίες συνήθως χρησιμοποιούνται στις διασκέψεις κορυφής του εν λόγω οργανισμού. Μία από αυτές χρησιμοποιήθηκε από τον προεδρεύοντα της συνόδου κορυφής στη Βηρυτό και έχει αναστραμμένη μια σημαία του Αραβικού Συνδέσμου με λευκό φόντο.

Στις παλαιότερες σημαίες του Αραβικού Συνδέσμου οι αλυσίδες είναι κόκκινες ή μαύρες και το αραβικό κείμενο είναι γραμμένο σε μαύρα ή χρυσά με την ημισέληνο να είναι πράσινη ή λευκή. Τετοιες σημαίες χρησιμοποιήθηκαν τις δεκαετίες του ' 50 και του ' 70.
Αντώνιος Μαγκάκης

-->

Ο Αντώνιος Μαγκάκης (1890 - 26 Απριλίου 1952) ήταν Έλληνας νομομαθής, συγγραφέας και πολιτικός, βουλευτής Κυκλάδων.
Κόπα ΚΟΝΜΕΜΠΟΛ

Το Κόπα ΚΟΝΜΕΜΠΟΛ (ισπανικά: "Copa CONMEBOL") ήταν το Κύπελλο της Ποδοσφαιρικής Συνομοσπονδίας Νοτίου Αμερικής (CONMEBOL). Ήταν αντίστοιχο του ευρωπαϊκού Κυπέλλου ΟΥΕΦΑ.

Διεξαγόταν από το 1992 ως το 1999 και σ’ αυτό συμμετείχαν δύο ή τρεις ομάδες από κάθε χώρα οι οποίες δεν προκρίνονταν στο Κόπα Λιμπερταδόρες. Η διοργάνωση διεξαγόταν με το σύστημα των διπλών αγώνων νοκ-άουτ από τον προκριματικό γύρο μέχρι και τον τελικό χωρίς να ισχύει ο κανονισμός του εκτός έδρας γκολ.

Το 1999 διακόπηκε η διεξαγωγή του και αντικαταστάθηκε από δύο άλλα κύπελλα, το Κόπα Μερκοσούρ και το Κόπα Μερκονόρτε. Το 2002 τα κύπελλα αυτά αντικαταστάθηκαν από το Κόπα Σουδαμερικάνα, που αποτελεί τη σημερινή συνέχεια του Κόπα ΚΟΝΜΕΜΠΟΛ.
Κόπα Μερκοσούρ

Το Κόπα Μερκοσούρ (ισπανικά: "Copa Mercosur", πορτογαλικά: "Copa Mercosul") ήταν μια βραχύβια ποδοσφαιρική διοργάνωση που διεξήχθη από το 1998 ως το 2001. Δημιουργήθηκε, όταν η Συνομοσπονδία Ποδοσφαίρου της Ν. Αμερικής αποφάσισε, για οικονομικούς λόγους, να σταματήσει τη διεξαγωγή του Κόπα ΚΟΝΜΕΜΠΟΛ. Στη θέση του καθιέρωσε το «Κόπα Mercosur», στο οποίο μετείχαν μόνο δημοφιλείς ομάδες από τις χώρες: Βραζιλία, Αργεντινή, Ουρουγουάη, Παραγουάη και Χιλή, ώστε να υπάρχει οικονομικό ενδιαφέρον. Το Κόπα Mercosur διεξήχθη μόνο τέσσερις σεζόν, από το 1998 ως το 2001. Στη συνέχεια αντικαταστάθηκε από το Κόπα Σουδαμερικάνα.

Στη διοργάνωση μετείχαν 20 ομάδες, χωρισμένες σε πέντε ομίλους. Από τους ομίλους προκρίνονταν οι οκτώ και συνέχιζαν ως τον τελικό με το σύστημα των διπλών αγώνων νοκ-άουτ. Αρχικά για την κατάκτηση του κυπέλλου δεν υπολογιζόταν η διαφορά τερμάτων, παρά μόνον το αποτέλεσμα (νίκη, ισοπαλία, ήττα). Έτσι δυο φορές (1998, 2000) χρειάστηκε και τρίτος τελικός.
Έιναρ Χέρτζσπρουνγκ

O Έιναρ Χέρτζσπρουνγκ ("Ejnar Hertzsprung", 8 Οκτωβρίου 1873 – 21 Οκτωβρίου 1967) ήταν Δανός χημικός και αστρονόμος. Γεννήθηκε στην Κοπεγχάγη και πέθανε στο Ροσκίλντε.

Κατά τα έτη 1911 ως 1913, από κοινού με τον Αμερικανό αστρονόμο Χένρι Νόρις Ράσελ, ανέπτυξε εννοιολογικά το πολύ γνωστό σήμερα Διάγραμμα Hertzsprung-Russell. Το 1913 ο Χέρτζσπρουνγκ προσδιόρισε τις αποστάσεις αρκετών κηφειδών με στατιστική παραλλακτική μέθοδο και μπόρεσε έτσι να βαθμονομήσει τη σχέση περιόδου-απόλυτης λαμπρότητας των κηφειδών που είχε ανακαλύψει η Ενριέτα Λίβιτ. Χρησιμοποίησε αυτή τη σχέση για να εκτιμήσει την απόσταση του Μικρού Νέφους του Μαγγελάνου.

Από το 1919 ως το 1946 ο Χέρτζσπρουνγκ εργάσθηκε στο Αστεροσκοπείο του Λέιντεν στην Ολλανδία (από το 1937 ήταν ο διευθυντής του). Ανεκάλυψε επίσης 2 αστεροειδείς, τον 1627 Ίβαρ και τον 1702 Καλαχάρι.
Κόπα Μερκονόρτε

Το Κόπα Μερκονόρτε (ισπανικά: "Copa Merconorte") ήταν μια βραχύβια ποδοσφαιρική διοργάνωση που διεξήχθη από το 1998 ως το 2001. Δημιουργήθηκε, όταν η Συνομοσπονδία ποδοσφαίρου της Ν. Αμερικής αποφάσισε, για οικονομικούς λόγους, να σταματήσει τη διεξαγωγή του Κόπα ΚΟΝΜΕΜΠΟΛ και να το αντικαταστήσει με το Κόπα Μερκοσούρ στο οποίο μετείχαν μόνο δημοφιλείς ομάδες από τις χώρες του νότου: Βραζιλία, Αργεντινή, Ουρουγουάη, Παραγουάη και Χιλή.

Τότε οι πέντε χώρες του βόρειου τμήματος της Ν. Αμερικής: Βενεζουέλα, Κολομβία, Περού, Βολιβία και Ισημερινὀς αποφάσισαν να δημιουργήσουν το δικό τους κύπελλο, το «Κόπα Merconorte». Στη διοργάνωση κάλεσαν να μετέχουν και ομάδες από το Μεξικό, την Κόστα Ρίκα και τις ΗΠΑ. Το Κόπα Merconorte διεξήχθη μόνο τέσσερις σαιζόν, από το 1998 ως το 2001. Στη συνέχεια αντικαταστάθηκε από το Κόπα Σουδαμερικάνα.

Η πρώτη φάση της διοργάνωσης γινόταν σε ομίλους. Στη συνέχεια όσες ομάδες προκρίνονταν αγωνίζονταν με το σύστημα των διπλών αγώνων νοκ-άουτ ως τον τελικό.
Dark Passion Play

Το Dark Passion Play είναι το πιο πρόσφατο album του φινλανδικού συγκροτήματος Nightwish. Κυκλοφόρησε τον Σεπτέμβριο του 2007, και είναι το πρώτο στο οποίο συμμετέχει η νέα τραγουδίστρια Ανέτ Όλζον. 

Με κόστος παραγωγής 500.000€, το "Dark Passion Play" είναι το ακριβότερο album των Nightwish, καθώς επίσης και το ακριβότερο στην ιστορία της φινλανδικής μουσικής. Στον δίσκο συμμετέχει συμφωνική ορχήστρα, χορωδία και μονωδοί, ενώ ο Μάρκο Χιέταλα τραγουδάει εξ ολοκλήρου δύο τραγούδια (Master Passion Greed και The Islander), ενώ συμμετέχει στο μισό σχεδόν κομμάτι του The Poet and the Pendulum.

Εκτός από την standard έκδοση, το album κυκλοφόρησε και σε διάφορες άλλες εκδόσεις από την Nuclear Blast, την Spinefarm και την Roadrunner Records, καθώς επίσης και σε διπλό CD, όπου στο δεύτερο CD υπάρχουν ορχηστρικές εκδοχές όλων των κομματιών.